62023TJ0519_RES
Vec T‑519/23
Keserű Művek Fegyvergyár Kft.
proti
Európskej únii
Rozsudok Všeobecného súdu (ôsma komora) z 23. októbra 2024
„Mimozmluvná zodpovednosť – Kontrola získavania a vlastnenia zbraní – Vykonávacia smernica Komisie (EÚ) 2019/69 – Príčinná súvislosť – Pojem ‚strelná zbraň‘ – Pojem ‚poplašné a signálne zbrane‘“
Aproximácia právnych predpisov – Získavanie a vlastnenie zbraní – Smernica 2021/555 – Strelné zbrane – Pojem – Prenosná zbraň s hlavňou uvádzajúca do pohybu projektily z gumy činnosťou spálenia pohonnej nálože – Zahrnutie
(Smernica Európskeho parlamentu a Rady 2021/555, článok 1 ods. 1 bod 1)
(pozri body 23, 27)
Aproximácia právnych predpisov – Získavanie a vlastnenie zbraní – Smernica 2021/555 – Pojem ‚poplašné a signálne zbrane‘ – Kritériá – Používanie len na toto konkrétne použitie – Zariadenia, ktoré nemožno upraviť na uvedenie projektilu do pohybu činnosťou spálenia pohonnej nálože – Zahrnutie
(Smernica Európskeho parlamentu a Rady 2021/555, článok 1 ods. 1 bod 4)
(pozri body 24, 25, 34)
Zhrnutie
Všeobecný súd, ktorý rozhodoval o žalobe o určenie mimozmluvnej zodpovednosti založenej na článku 268 ZFEÚ a článku 340 druhom odseku ZFEÚ, ktorú zamietol z dôvodu nesplnenia podmienky týkajúcej sa existencie príčinnej súvislosti, sa vyjadril k doteraz nezodpovedanej otázke, či zbrane používajúce výbušnú pohonnú nálož na streľbu gumenými projektilmi patria do kategórie strelných zbraní v zmysle práva Únie a či ich držitelia preto musia podliehať režimu povoľovania alebo hlásenia.
Žalobkyňa, Keserű Művek Fegyvergyár Kft., je spoločnosť so sídlom v Maďarsku, ktorej predmetom činnosti je výroba a obchodovanie so zbraňami. Vyhlasuje, že disponuje výlučnými právami na výrobu a uvádzanie na trh modelu zbrane, ktorý umožňuje strieľať gumenými projektilmi (ďalej len „zbraň Keserű“). Keďže žalobkyňa sa domnievala, že v nadväznosti na prebratie vykonávacej smernice 2019/69 (
1
) Maďarskom, jej táto smernica spôsobila ujmu v rozsahu, v akom mala za následok obmedzenie predaja zbrane Keserű len na osoby, ktoré sú držiteľmi povolenia na držbu zbraní, podala túto žalobu.
Posúdenie Všeobecným súdom
Po tom, čo pripomenul, že podľa ustálenej judikatúry je vznik mimozmluvnej zodpovednosti Únie podmienený súčasným splnením niekoľkých kumulatívnych podmienok, a to existenciou dostatočne závažného porušenia právnej normy, ktorej cieľom je priznať práva jednotlivcom, existenciou škody a existenciou príčinnej súvislosti medzi porušením povinnosti autorom aktu a škodou, ktorú utrpeli poškodené osoby, Všeobecný súd na úvod preskúmal podmienku týkajúcu sa existencie príčinnej súvislosti.
V tejto súvislosti uviedol, že cieľom vykonávacej smernice 2019/69 je stanoviť technické špecifikácie pre poplašné a signálne zbrane (
2
). Všeobecný súd teda najprv overil, či zbraň, ktorá má charakteristiky zbrane Keserű, môže byť kvalifikovaná ako „poplašná a signálna zbraň“ v zmysle smernice 2021/555 a či v dôsledku toho vykonávacia smernica 2019/69, ktorá je podľa žalobkyne príčinou jej ujmy, mala stanoviť výnimku pre druh zbraní, ktoré majú podobné charakteristiky ako zbraň Keserű.
Pojem „strelná zbraň“ (
3
) označuje každú prenosnú zbraň s hlavňou, v ktorej sa strela, náboj alebo projektil uvádza do pohybu okamžitým uvoľnením energie pohonnej nálože. Do vymedzenia pojmu „strelná zbraň“ (
4
) nie sú zahrnuté predmety, ktoré zodpovedajú tomuto vymedzeniu, ale sú určené na účel poplachu, signalizácie, záchrany života, porážky zvierat alebo rybolovu harpúnou, alebo na priemyselné alebo technické účely za predpokladu, že sa dajú použiť iba na tento špecifický účel.
Pojem „poplašné a signálne zbrane“ (
5
) je vymedzený ako odkazujúci na „zariadenia s držiakom zásobníka, ktoré sú navrhnuté iba na streľbu s použitím nábojok, dráždivých látok, iných účinných látok alebo pyrotechnického signálneho streliva a ktoré nie je možné upraviť na uvedenie strely, náboja alebo projektilu do pohybu uvoľnením nahromadenej energie“.
V prejednávanej veci Všeobecný súd konštatoval, že zbraň Keserű je prenosnou zbraňou s hlavňou, ktorá uvádza „projektily“, v danom prípade z gumy, do pohybu pôsobením uvoľnenia energie pohonnej nálože a ktorú preto treba kvalifikovať ako „strelnú zbraň“. Samotná okolnosť, že uvedená zbraň je konštruovaná tak, aby strieľala gumenými projektilmi pôsobením uvoľnenia energie pohonnej nálože, stačí na to, aby bola kvalifikovaná ako „strelná zbraň“.
Okrem toho zbraň Keserű tiež nepatrí do kategórie zbraní uvedenej v časti III písm. a) prílohy I k smernici 2021/555, ktoré nie sú zahrnuté do definície „strelnej zbrane“. Táto zbraň totiž nie je navrhnutá na účel poplachu alebo signalizácie, a preto nespĺňa podmienku, že ju možno použiť len na toto konkrétne použitie. V každom prípade aj za predpokladu, že by uvedená zbraň bola skonštruovaná na účely poplachu, nič to nemení na tom, že môže strieľať aj gumenými projektilmi, pričom takéto použitie nemožno kvalifikovať ako použitie len na účely poplachu. Nakoniec skutočnosť, že táto zbraň je koncipovaná ako nie letálna zbraň, nie je relevantným kritériom na určenie, či ide o „strelnú zbraň“.
Z uvedeného vyplýva, že zbraň Keserű nemožno kvalifikovať ako „poplašnú a signálnu zbraň“ v zmysle smernice 2021/555 a že v dôsledku toho nepatrí do pôsobnosti vykonávacej smernice 2019/69. Vykonávacia smernica 2019/69 preto nemohla spôsobiť ujmu, ktorej sa žalobkyňa dovoláva.
Všeobecný súd prijal záver, že podmienka týkajúca sa existencie príčinnej súvislosti medzi vytýkaným konaním a uvádzanou škodou nie je splnená.
(
1
)	Vykonávacia smernica Komisie zo 16. januára 2019, ktorou sa stanovujú technické špecifikácie pre poplašné a signálne zbrane podľa smernice Rady 91/477/EHS o kontrole získavania a vlastnenia zbraní (Ú. v. EÚ L 15, 2019, s. 22).
(
2
)	Podľa smernice Rady 91/477/EHS z 18. júna 1991 o kontrole získavania a vlastnenia zbraní (Ú. v. ES L 256, 1991, s. 51; Mim. vyd. 13/011, s. 3) bola táto smernica zrušená smernicou Európskeho parlamentu a Rady (EÚ) 2021/555 z 24. marca 2021 o kontrole nadobúdania a držania zbraní (Ú. v. EÚ L 115, 2021, s. 1).
(
3
)	Podľa článku 1 ods. 1 bodu 1 smernice 2021/555.
(
4
)	V súlade s časťou III písm. a) prílohy I k smernici 2021/555.
(
5
)	Podľa článku 1 ods. 1 bodu 4 smernice 2021/555.